寄上蘇邛州兼呈八座
作者：史堯弼
朝代：宋

paragraphs: 稽首仇池翁，歸住小有天。
葛公尚遠孫，岣嶁丹山傳。
道骨亦有種，而今見嬋嫣。
大小茅山君，霞襜兩聯翩。
弟兄對譚道，舌本風雷旋。
嗟哉空山子，妄意身飛翾。
忍饑嚙草木，閲歲烹汞鉛。
豈知至妙門，端在玄中玄。
知公夙領此，妙契遺蹄筌。
神凝物無疵，合侍虛皇前。
我亦山澤臞，會了區中緣。
滅沒望仙鞚，願言執風鞭。
相將丹丘上，一笑三千年。